Senatning o‘ninchi yalpi majlisi 18 dekabr kuni chaqiriladi. Unda Konstitutsiyaga o‘zgartishlar kiritish to‘g‘risidagi qonun ko‘rib chiqiladi

Senat axborot xizmati xabariga ko‘ra, Senat raisi Tanzila Norboyeva olib borgan majlisda Senatning o‘ninchi yalpi majlisini 2020 yil 18 dekabr kuni chaqirish to‘g‘risida qaror qabul qilindi. 
Videokonferensaloqa tarzida o‘tkaziladigan yalpi majlisda bir qator masalalar ko‘rib chiqilishi rejalashtirilgan.  
“O‘zbekiston Respublikasining Konstitutsiyasiga o‘zgartishlar kiritish to‘g‘risida”gi, “Ma'muriy huquqbuzarliklar to‘g‘risidagi ishlarga doir sud qarorlarini qayta ko‘rishning protsessual tartibi takomillashtirilishi munosabati bilan Ma'muriy javobgarlik to‘g‘risidagi kodeksiga o‘zgartish va qo‘shimchalar kiritish haqida”gi, “Ma'muriy huquqbuzarliklar to‘g‘risidagi ishlarga doir sud qarorlarini qayta ko‘rishning protsessual tartibi takomillashtirilishi munosabati bilan O‘zbekiston Respublikasining Ma'muriy sud ishlarini yuritish to‘g‘risidagi kodeksiga o‘zgartish va qo‘shimchalar kiritish to‘g‘risida”gi, “Jinoyat ishlari bo‘yicha sud qarorlarini qayta ko‘rish instituti takomillashtirilishi munosabati bilan Jinoyat-protsessual kodeksiga o‘zgartish va qo‘shimchalar kiritish to‘g‘risida”gi, “Sud hujjatlarini qayta ko‘rish instituti takomillashtirilishi munosabati bilan Iqtisodiy protsessual kodeksga o‘zgartish va qo‘shimchalar kiritish to‘g‘risida”gi, “Sud qarorlarini qayta ko‘rish instituti takomillashtirilishi munosabati bilan Fuqarolik protsessual kodeksga o‘zgartish va qo‘shimchalar kiritish to‘g‘risida”gi qonunlar shular jumlasidan.

Bundan tashqari, “2021 yil uchun davlat budjeti  to‘g‘risida”gi, “Budjet jarayoni takomillashtirilishi munosabati bilan ayrim qonun hujjatlariga o‘zgartish va qo‘shimchalar kiritish to‘g‘risida”gi, “2021 yil uchun davlat budjeti to‘g‘risida”gi qonun qabul qilinganligi munosabati bilan ayrim qonun hujjatlariga o‘zgartish va qo‘shimchalar kiritish haqida”gi, “Shaharsozlik kodeksini tasdiqlash haqida”gi, “Normativ-huquqiy hujjatlar to‘g‘risida”gi, “Davlat-xususiy sheriklik to‘g‘risidagi qonunchilik takomillashtirilishi munosabati bilan ayrim qonun hujjatlariga o‘zgartish va qo‘shimchalar kiritish, shuningdek ayrim qonun hujjatlarini o‘z kuchini yo‘qotgan deb topish haqida”gi, “Ayrim qonun hujjatlariga o‘zgartish va qo‘shimchalar kiritish to‘g‘risida”gi, “Bojxona tartib-taomillarini soddalashtirish va uyg‘unlashtirish to‘g‘risidagi xalqaro konvensiyaga (Kioto, 1973 yil 18 may, 1999 yil 26 iyundagi o‘zgartirishlar bilan) O‘zbekistonning qo‘shilishi to‘g‘risida”gi qonunlar ko‘rib chiqilishi rejalashtirilgan.
Shu bilan birga, O‘zbekiston davlat budjetining 2020 yil to‘qqiz oyidagi ijrosi muhokama qilinishi nazarda tutilgan.
O‘zbekiston adliya vazirining davlat organlari va tashkilotlarining norma ijodkorligi faoliyati va huquqni qo‘llash amaliyotining holati to‘g‘risidagi axboroti, Namangan viloyati hokimining hududlarni rivojlantirish haqidagi hisoboti eshitilishi rejalashtirilgan.
Shuningdek, 2020-2023 yillarda Qoraqalpog‘istonni kompleks ijtimoiy-iqtisodiy rivojlantirish bo‘yicha chora-tadbirlar ijro etilishining borishi to‘g‘risidagi masala ham muhokama qilinishi nazarda tutilgan.
Bundan tashqari, kengash majlisida xalq deputatlari mahalliy kengashlari faoliyatiga doir namunaviy hujjatlarni tasdiqlash to‘g‘risida qaror qabul qilindi.